**URAD PREDSEDNIKA REPUBLIKE**

**DRŽAVNI ZBOR REPUBLIKE SLOVENIJE**

**DRŽAVNI SVET REPUBLIKE SLOVENIJE**

**USTAVNO SODIŠČE REPUBLIKE SLOVENIJE**

**RAČUNSKO SODIŠČE REPUBLIKE SLOVENIJE**

**VARUH ČLOVEKOVIH PRAVIC REPUBLIKE SLOVENIJE**

**DRŽAVNA REVIZIJSKA KOMISIJA REPUBLIKE SLOVENIJE**

**INFORMACIJSKI POOBLAŠČENEC REPUBLIKE SLOVENIJE**

**KOMISIJA ZA PREPREČEVANJE KORUPCIJE REPUBLIKE SLOVENIJE**

**DRŽAVNA VOLILNA KOMISIJA**

**FISKALNI SVET**

**SODNI SVET**

**ZAGOVORNIK NAČELA ENAKOSTI**

**VRHOVNO SODIŠČE REPUBLIKE SLOVENIJE**

**VRHOVNO DRŽAVNO TOŽILSTVO**

**DRŽAVNO ODVETNIŠTVO**

**OBČINE**

**ZDRUŽENJE OBČIN SLOVENIJE**

**SKUPNOST OBČIN SLOVENIJE**

**ZDRUŽENJE MESTNIH OBČIN SLOVENIJE**

**MINISTRSTVA**

**ORGANI V SESTAVI MINISTRSTEV**

**VLADNE SLUŽBE**

**UPRAVNE ENOTE**

Številka: 0100-509/2020/1

Datum: 15. 9. 2020

**ZADEVA: Položajni dodatek za javne uslužbence, ki vodijo organizacijsko enoto na podlagi pooblastila za vodenje**

Spoštovani,

v Ministrstvu za javno upravo smo na podlagi številnih vprašanj glede pravice do položajnega dodatka javnim uslužbencem, ki vodijo organizacijsko enoto na podlagi pooblastila ponovno preučili določbe Uredbe o kriterijih za določitev višine položajnega dodatka za javne uslužbence (Uradni list RS, št. 85/10; v nadaljevanju: uredba). Gre tako za vprašanje upravičenosti do položajnega dodatka javnih uslužbencev, ki na podlagi pooblastila nadomeščajo direktorja, ravnatelja ali tajnika (plačna skupina B), kot tudi v vseh drugih primerih, ko gre za vodenje organizacijske enote po pooblastilu zaradi odsotnosti vodje, za katerega je vrednotenje vodenja organizacijske enote že vključeno v plačni razred delovnega mesta (npr. Vodja sektorja VII/2, šifra DM J017934, Vodja izpostave I, šifra DM K017914,…).

Zakon o sistemu plač v javnem sektorju (Uradni list RS, št. 108/09 – uradno prečiščeno besedilo, 13/10, 59/10, 85/10, 107/10, 35/11 – ORZSPJS49a, 27/12 – odl. US, 40/12 – ZUJF, 46/13, 25/14 – ZFU, 50/14, 95/14 – ZUPPJS15, 82/15, 23/17 – ZDOdv, 67/17 in 84/18; v nadaljevanju ZSPJS) v 24. členu določa, da je položajni dodatek del plače, ki pripada javnemu uslužbencu, ki izvršuje pooblastila v zvezi z vodenjem, usklajevanjem in izvajanjem dela kot vodja notranje organizacijske enote, vrednotenje teh nalog pa ni vključeno v osnovno plačo delovnega mesta, naziva ali funkcije.

Uredba v 3. členu določa, da je položajni dodatek del plače, ki pripada javnemu uslužbencu, ki izvršuje pooblastila v zvezi z vodenjem, usklajevanjem ali izvajanjem dela kot vodja notranje organizacijske enote, vrednotenje teh nalog pa ni vključeno v osnovno plačo delovnega mesta ali naziva. V Slovenski vojski se za vodenje, usklajevanje in izvajanje dela štejejo tudi naloge v zvezi s poveljevanjem. Do položajnega dodatka je upravičen tudi pomočnik oziroma namestnik vodje notranje organizacijske enote, ki ni uvrščen v plačno skupino B ali drug javni uslužbenec, za čas, ko izvršuje pooblastila v zvezi z vodenjem, usklajevanjem ali izvajanjem dela notranje organizacijske enote v primeru celodnevne odsotnosti ali zadržanosti vodje notranje organizacijske enote. Za potrebe te uredbe se kot notranja organizacijska enota šteje enota, ki je kot taka določena z zakonom, podzakonskim aktom ali s splošnim ali drugim aktom delodajalca, v kateri se izvršuje naloge v zaključenem procesu dela oziroma na zaključenem delovnem področju. Javnemu uslužbencu pripada položajni dodatek v primeru, ko je v posamezni notranji organizacijski enoti na sistemiziranih delovnih mestih zaposlenih najmanj pet javnih uslužbencev, vključno z javnim uslužbencem, ki izvršuje pooblastila v zvezi z vodenjem, usklajevanjem in izvajanjem dela v notranji organizacijski enoti. Javnim uslužbencem pa v taksativno naštetih primerih pripada položajni dodatek tudi, če je v notranji organizacijski enoti na sistemiziranih delovnih mestih zaposlenih manj kot pet javnih uslužbencev, vendar ne manj kot trije javni uslužbenci, vključno z javnim uslužbencem, ki izvršuje pooblastila v zvezi z vodenjem, usklajevanjem in izvajanjem dela v notranji organizacijski enoti.

Iz Uredbe torej izhaja, da so do položajnega dodatka upravičeni tudi namestniki in pomočniki vodij notranjih organizacijskih enot ali drugi javni uslužbenci, za čas, ko izvršujejo pooblastila v zvezi z vodenjem, usklajevanjem ali izvajanjem dela notranje organizacijske enote v primeru celodnevne odsotnosti ali zadržanosti vodij notranje organizacijske enote, pri čemer pa tudi za namestnike in pomočnike vodij velja pogoj iz 24. člena ZSPJS, da v osnovno plačo delovnega mesta, naziva ali funkcije, ki jo zasedajo, vrednotenje nalog povezanih z vodenjem, ni vključeno.

Javni uslužbenci, ki so z Uredbo o plačah direktorjev v javnem sektorju (Uradni list RS, št. [68/17](http://www.uradni-list.si/1/objava.jsp?sop=2017-01-3256), [4/18](http://www.uradni-list.si/1/objava.jsp?sop=2018-01-0156) in [30/18](http://www.uradni-list.si/1/objava.jsp?sop=2018-01-1362)) razvrščeni v plačno skupino B, upoštevaje zgoraj navedeni 24. člen ZSPJS in drugi odstavek 2. člena Uredbe do položajnega dodatka niso upravičeni. Drugi odstavek 2. člena Uredbe namreč opredeljuje, da pripada položajni dodatek le javnim uslužbencem v plačnih skupinah od C do K, kot so opredeljene v 7. členu ZSPJS. Upoštevaje navedeno, do položajnega dodatka prav tako niso upravičeni njihovi pomočniki in namestniki, saj so razvrščeni v plačno skupino B. Če pa so izpolnjeni z Uredbo določeni splošni pogoji za dodelitev položajnega dodatka, so do dodatka upravičeni javni uslužbenci, ki na podlagi pooblastila nadomeščajo vodje organizacijskih enot, pri katerih je vrednotenje nalog vodenja vključeno v osnovno plačo delovnega mesta, naziva ali funkcije, tudi če gre za nadomeščanje direktorjev (plačna skupina B), če dela in naloge opravljajo na delovnih mestih oz. v nazivih plačnih skupin od C do K in imajo pooblastilo za vodenje organizacijske enote.

To pojasnilo nadomešča odgovor na vprašanje, ki se nahaja v zadnjem odstavku točke *»d) Določanje položajnega dodatka za pomočnike oziroma namestnike vodje notranje organizacijske enote ali druge javne uslužbence, za čas, ko izvršujejo pooblastila v zvezi z vodenjem, usklajevanjem ali izvajanjem dela notranje organizacijske enote, v primeru celodnevne odsotnosti ali zadržanosti vodje notranje organizacijske enote«,* dopis št. 0100-835/2010/7, z dne 19. 11. 2010 z naslovom: *»DODATNA pojasnila v zvezi z novo ureditvijo položajnega dodatka«.*

Ministrstva prosimo, da z vsebino tega pojasnila seznanijo proračunske uporabnike iz svoje resorne pristojnosti.

Hvala že vnaprej in prijazen pozdrav,

Boštjan Koritnik

minister

Poslano:

* naslovnikom po e-pošti